钦定古今图书集成/明伦汇编/氏族典/第549卷 > 《廖用贤尚友录》 > 叶义问
## 钦定古今图书集成/明伦汇编/氏族典/第549卷 > 《廖用贤尚友录》 > 叶义问

按《宋史叶义问传》：“义问，字审言，严州寿昌人。建炎初，
登进士第，调临安府司理参军。范宗尹为相，义问疏
其奸。为饶州教授，摄郡。岁旱，以便宜发常平米振民。
知江宁县汤思退荐之，擢殿中侍御史。枢密汤鹏举
效桧所为，义问累章劾鹏举，罢之。迁吏部侍郎兼史
馆修撰，寻兼侍读，拜同知枢密院事。上闻金有犯边”
意，遣义问奉使觇之，还奏：“彼造舟船，备器械，其用心
必有所在，宜屯驻沿海要害备之。”金主亮果南侵，命
视师。亮被弑，师退，义问还朝，力请退，遂罢。隆兴元年，
中丞辛次膺论义问顷护诸将几败事，谪饶州。乾道
元年，诏自便。六年，卒，年七十三。